Mo khalendareng ya Sejuda go ne go na le malatsi mangwe le dingwaga dingwe tse di neng di bidiwa bosabata. E ne e le ngwaga wa bosupa le wa bo50. Mo dingwageng tsa Bosabata, Baiseraele ba ne ba sa tshwanela go jala e bile ba ne ba sa tshwanela go patelediwa go duela dikoloto.—Lefitiko 16:29-31; 23:6, 7, 32; 25:4, 11-14; Duteronome 15:1-3. Gerald Schroeder, yo pele e neng e le porofesa wa fisikisi ya nuklea o kwala jaana: “Mo ditemaneng di le masomeamararo le bongwe, Baebele e dirisa mafoko a le makgolo a makae fela go tlhalosa ditiragalo tse di tsereng dingwaga di ka nna dibilione di le lesomethataro. Tseno ke ditiragalo tse baitsesaense ba di kwadileng ka mafoko a le dimilionemilione. Tsela yotlhe e diphologolo di nnileng gone ka yone e sobokantswe mo dieleng di le robedi tsa Baebele. Fa o akanya ka tsela e Baebele e tlhalosang dilo ka bokhutshwane ka yone, go gakgamatsa thata go bona kafa dilo tse e di tlhalosang mo go Genesise 1 le tatelano ya tsone di dumalanang ka gone le dilo tse di lemogilweng ke saense ya segompieno, segolo jang fa re lemoga gore dilo tsotlhe tse Baebele e di tlhalositseng fano di ne tsa kwalwa bogologolo tala, mme ka jalo go ne go se na kafa dilo tseno di neng di ka tlhotlhelediwa ka gone ke se saense ya segompieno e se lemogileng. Saense ya segompieno ke yone e e ileng ya dumalana le pego e e mo Baebeleng e e malebana le tshimologo ya rona.”—THE SCIENCE OF GOD—THE CONVERGENCE OF SCIENTIFIC AND BIBLICAL WISDOM.